Donyell Malen

Donyell Malen (s. 19. tammikuuta 1999 Wieringen) on alankomaalainen jalkapalloilija, pelipaikaltaan hyökkääjä. Hän on pituudeltaan 176-senttimetrinen. Hän edustaa Italian Serie A:ssa pelaavaa AS Romaa lainalla Englannin Valioliigan Aston Villasta ja pelaa myös Alankomaiden maajoukkueessa.

Seurajoukkueura
Malen pelasi Ajaxin junioreissa vuoteen 2015 saakka ja sen jälkeen kaksi vuotta englantilaisseura Arsenalin junioreissa. Kesällä 2017 hän siirtyi kotimaansa PSV Eindhoveniin. Hän pelasi neljän kauden aikana Eredivisiessa 81 ottelua ja teki niissä 40 maalia. Kaudella 2017–2018 PSV voitti mestaruuden mutta Malen pelasi vielä vain neljä liigaottelua. Kaudella 2020–2021 hän oli 19 maalillaan liigan toiseksi paras maalintekijä. Hän pelasi Eindhovenin pelaajana Mestarien liigassa kuusi ottelua ja Eurooppa-liigassa 12 ottelua, joissa hän teki kahdeksan maalia.

Malen siirtyi heinäkuussa 2021 saksalaisseura Borussia Dortmundiin. Hän pelasi kaudella 2021–2022 kaikkiaan 27 bundesliigaottelua ja teki niissä viisi ja syötti kuusi maalia. Mestarien liigan lohkovaiheessa hän pelasi kuusi ottelua ja teki niissä kolme maalia. Eurooppa-liigassa hän pelasi joukkueensa molemmat ottelut ja teki toisessa niistä maalin. Seuraavalla kaudella hänen saldonsa 26 Bundesliigan ottelussa oli yhdeksän maalia ja seitsemän maalisyöttöä. Mestarien liigassa hän pelasi kuusi ottelua ilman tehomerkintöjä. Kaudella 2023–2024 Malen pelasi 27 bundesliigaottelua ja teki niissä 13 maalia sekä antoi kolme maalisyöttöä. Mestarien liigassa Dortmund ylsi loppuotteluun ja Malen pelasi kahdeksan ottelua ja teki maalin neljännesvälieräottelussa PSV Eindhovenia vastaan. Kaudella 2024–2025 Malen pelasi Dortmundissa 14 bundesliigaottelua ja teki niissä kolme maalia. Viidessä Mestarien liigan ottelussa hän teki kaksi maalia.

Tammikuussa 2025 Malen siirtyi Dortmundista englantilaiseen Aston Villaan 23 miljoonan euron siirtosummalla. Malen teki ensimmäisen maalinsa Aston Villan pelaajana 2. huhtikuuta 2025 Valioliigan ottelussa Brighton & Hove Albionia vastaan, jonka Aston Villa voitti lukemin 3–0. Hän pelasi loppukauden aikana 14 valioliigaottelussa, tosin vain kahdessa pelissä avauskokoonpanossa, ja teki huhtikuussa maalin kolmessa peräkkäisessä liigaottelussa. Myös Mestarien liigassa hän pelasi 14 ottelua ja teki kolme maalia. Kaudella 2025–2026 Malen ehti pelata 21 valioliigaottelua, joissa hän teki neljä maalia. Hän pelasi Aston Villassa kuusi Eurooppa-liigan ottelua ja teki kolme maalia.

Tammikuussa 2026 Malen siirtyi loppukauden kattavalla lainasopimuksella italialaisseura AS Romaan. Lainasopimus velvoittaa AS Roman ostamaan Malenin kauden päätteeksi pysyvästi 25 miljoonalla eurolla tiettyjen ehtojen täyttyessä.

 Maajoukkueura 
Malen on pelannut useissa Alankomaiden nuorisomaajoukkueissa. Hän pelasi Alankomaiden A-maajoukkueessa ensimmäisen kerran syyskuussa 2019 EM-karsintaottelussa Saksaa vastaan ja teki Alankomaiden kolmannen maalin sen voittaessa vieraskentällä maalein 2–4. Malen on pelannut tammikuun puoleenväliin 2025 mennessä 49 A-maaottelua ja tehnyt niissä kolmetoista maalia, joista toisen maaliskuussa 2021 MM-karsintaottelussa Gibraltaria vastaan, kolmannen syyskuussa 2021 MM-karsintaottelussa Turkkia vastaan, neljännen lokakuussa 2021 jälleen MM-karsinnassa Gibraltaria vastaan, viidennen kesäkuussa 2023 Kansojen liigan välieräottelussa Kroatiaa vastaan, kuudennen maaliskuussa 2024 ystävyysottelussa Skotlantia vastaan, seitsemännen kesäkuussa 2024 ystävyysottelussa Islantia vastaan, kahdeksannen ja yhdeksännen EM-kilpailuissa 2024 neljännesvälieräottelussa Romaniaa vastaan, kymmenennen ja 11:nnen MM-karsintaottelussa Maltaa vastaan kesäkuussa 2025, 12:nnen MM-karsintaottelussa Suomea vastaan lokakuussa 2025 sekä 13:nnen MM-karsintaottelussa Liettuaa vastaan marraskuussa 2025. Kesän 2021 EM-kilpailujen alkulohkossa hän tuli kahdessa ensimmäisessä ottelussa vaihdosta kentälle ja pelasi kolmannessa ottelussa avauskokoonpanossa kuten myös tappiollisessa neljännesvälieräottelussa Tšekkiä vastaan. EM-kilpailuissa 2024 Alankomaiden yltäessä välieriin Malen pelasi kaksi kertaa avauskokoonpanossa, tuli kahdessa ottelussa vaihdosta kentälle ja jäi kahdessa ottelussa ilman peliaikaa.

 Yksityiselämä 
Malenin isä on surinamelainen ja äiti alankomaalainen.

 Lähteet 

Luokka:Alankomaalaiset jalkapalloilijat
Luokka:Vuonna 1999 syntyneet
Luokka:Elävät henkilöt